ຜົນກອງປະຊຸມສຸດຍອດອາຊຽນ ຄັ້ງທີ 28 – 29 ແລະ ກອງປະຊຸມສຸດຍອດຕ່າງໆທີ່ກ່ຽວຂ້ອງ
ປີ 2016 ພາຍໃຕ້ການເປັນປະທານອາຊຽນຂອງ ສປປ ລາວ ໄດ້ມີການຈັດກອງປະຊຸມສຸດຍອດອາຊຽນ ຄັ້ງທີ 28 – 29 ແລະ ກອງປະຊຸມສຸດຍອດຕ່າງໆທີ່ກ່ຽວຂ້ອງ ໂດຍໄດ້ຈັດຂຶ້ນໃນລະຫວ່າງວັນທີ 6 – 8 ກັນຍາ2016 ແລະ ຮັບຮອງເອົາຫຼາຍບັນຫາທີ່ສຳຄັນພາຍໃຕ້ການເປັນປະທານຂອງ ພະນະທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ, ມີບັນດາຜູ້ນຳອາຊຽນ, ປະມຸກລັດປະເທດຄູ່ເຈລະຈາ ແລະ ແຂກຮັບເຊີນທີ່ກ່ຽວຂ້ອງເຂົ້າຮ່ວມຢ່າງພ້ອມພຽງ.
ຜົນຂອງກອງປະຊຸມສຸດຍອດອາຊຽນ ຄັ້ງທີ 28 – 29 ແລະ ກອງປະຊຸມສຸດຍອດຕ່າງໆທີ່ກ່ຽວຂ້ອງ ໂດຍການເປັນປະທານອາຊຽນຂອງ ສປປ ລາວ ພາຍໃຕ້ຄຳຂວັນ: “ ຫັນວິໄສທັດໃຫ້ເປັນຮູບປະທຳ ເພື່ອຄວາມເຂັ້ມແຂງຂອງປະຊາຄົມອາຊຽນ ” ສະຫຼຸບເນື້ອໃນດັ່ງນີ້: ໃນກອງປະຊຸມຄັ້ງນີ້ບັນດາຜູ້ນຳອາຊຽນໄດ້ຮັບຮອງເອົາຖະແຫຼງການວຽງຈັນ ວ່າດ້ວຍການຮັບຮອງເອົາແຜນງານສຳລັບຂໍ້ລິເລີ່ມເພື່ອການເຊື່ອມໂຍງອາຊຽນ ສະບັບທີ 3; ຖະແຫຼງການວຽງຈັນ ວ່າດ້ວຍການຮັບຮອງເອົາແຜນແມ່ບົດສຳລັບການເຊື່ອມຈອດອາຊຽນ 2025 ແລະ ຖະແຫຼງການວຽງຈັນ ວ່າດ້ວຍການຫັນປ່ຽນການຈ້າງງານນອກລະບົບໄປສູ່ການຈ້າງງານໃນລະບົບ ເພື່ອກ້າວໄປສູ່ການສົ່ງເສີມວຽກເຮັດທິີ່ຖືກຕ້ອງ ແລະ ເປັນທຳໃນອາຊຽນ; ຖະແຫຼງການວຽງຈັນ ວ່າດ້ວຍການຊຸກຍູ້ສົ່ງເສີມການຮ່ວມມືທາງດ້ານມໍລະດົກວັດຖະນະທຳໃນອາຊຽນ, ຂອບວຽກການອຳນວຍຄວາມສະດວກທາງດ້ານການຄ້າອາຊຽນ, ຂອບວຽກວ່າດ້ວຍການເຂົ້າເຖິງແຫຼງທຶນຂອງທຸລະກິດຈຸລະພາກ ຂະໜາດນ້ອຍ ແລະ ຂະໜາດກາງ ອາຊຽນ; ລົງນາມຖະແຫຼງການອາຊຽນ ວ່າດ້ວຍອາຊຽນໜຶ່ງດຽວໃນການຕອບໂຕ້ໄພພິບັດ ແລະ ໄດ້ຮັບຮອງເອົາເອກະສານອື່ນໆອີກຈຳນວນໜຶ່ງ .
ນອກນັ້ນ, ຍັງເນັ້ນເຖິງຄວາມສຳຄັນໃນການຮັກສາຄວາມເປັນແກ່ນກາງຂອງອາຊຽນ ໃນໂຄງສ້າງພາກພື້ນທີ່ພວມຜັນແປ ແລະ ໄດ້ເຫັນດີເພີ່ມທະວີການຮ່ວມມືກັບບັນດາຄູ່ເຈລະຈາ ແລະ ຄູ່ຮ່ວມມືພາຍນອກອື່ນໆ; ແລກປ່ຽນຄວາມຄິດເຫັນຢ່າງກົງໄປກົງມາ ແລະ ສ້າງສັນກ່ຽວກັບບັນຫາພາກພື້ນ ແລະ ສາກົນ ທີ່ມີຄວາມສົນໃຈ ເຊິ່ງລວມມີສິ່ງທ້າທາຍດ້ານຄວາມໝັ້ນຄົງທີ່ກ່ຽວຂ້ອງກັບການທະຫານ ແລະ ບໍ່ແມ່ນການທະຫານ ເຊັ່ນ: ການປ່ຽນແປງຂອງດິນຟ້າອາກາດ, ໄພພິບັດທຳມະຊາດ, ການກໍ່ການຮ້າຍ ແລະ ລັດທິຫົວຮຸນແຮງ, ການຄ້າມະນຸດ, ອາດຊະຍາກຳຂ້າມຊາດ ແລະ ສະພາບການເປັນຢູ່ພາກພື້ນຕ່າງໆ.
ກອງປະຊຸມສຸດຍອດອາຊຽນບວກສາມ ຄັ້ງທີ 19 ມີ 10 ປະເທດອາຊຽນ ບວກ ສປ ຈີນ, ຍີ່ປຸ່ນ, ສ.ເກົາຫຼີ ໄດ້ຮັບຮອງເອົາຖະແຫຼງການ ວ່າດ້ວຍສົ່ງເສີມການຮ່ວມມືເພື່ອການພັດທະນາແບບຍືນຍົງທີ່ສະເໜີໂດຍ ສປປ ລາວ ແລະ ຖະແຫຼງການວ່າດ້ວຍສົ່ງເສີມສຸຂະພາບຜູ້ສູງອາຍຸ ເຊິ່ງຖືເປັນເອກະສານຍຸດທະສາດສຳຄັນ ເພື່ອສົ່ງເສີມການພັດທະນາແບບຍືນຍົງ ແລະ ຄວາມຢູ່ດີກິນດີຂອງປະຊາຊົນຂອງພວກເຮົາຢູ່ໃນພາກພື້ນ. ນອກນັ້ນ, ຍີ່ປຸ່ນ ຈະສືບຕໍ່ຊ່ວຍເຫຼືອ, ສະໜັບສະໜູນການເຊື່ອມຈອດຂອງອາຊຽນ ແລະ ຮັດແຄບຄວາມແຕກໂຕນພາຍໃນອາຊຽນ ໂດຍຜ່ານການຈັດຕັ້ງປະຕິບັດແຜນແມ່ບົດເພື່ອເຊື່ອມຈອດອາຊຽນ 2025 ແລະ ແຜນວຽກຂໍ້ລິເລີ່ມການເຊື່ອມໂຍງອາຊຽນໄລຍະສາມ ( 2016 – 2020 ).
ກອງປະຊຸມສຸດຍອດອາຊຽນ – ຈີນ ຄັ້ງທີ 19 ໄດ້ເຫັນດີເພີ່ມທະວີການຮ່ວມມື ເພື່ອບັນລຸມູນຄ່າການຄ້າໃຫ້ໄດ້ 1,000 ຕື້ໂດລາສະຫະລັດ ໃນປີ 2020 ແລະ ໄດ້ຮັບຮອງເອົາ 4 ເອກະສານສຳຄັນດັ່ງນີ້: 1). ຖະແຫຼງການຮ່ວມຂອງກອງປະຊຸມສຸດຍອດສະເຫຼີມສະຫຼອງການພົວພັນຮ່ວມມືອາຊຽນ – ຈີນ ຄົບຮອບ 25 ປີ, 2). ຖະແຫຼງການຮ່ວມລະຫວ່າງອາຊຽນ – ຈີນ ວ່າດ້ວຍການຮ່ວມມືສົ່ງເສີມການຮ່ວມມືເພື່ອສ້າງຂີດຄວາມສາມາດດ້ານການຜະລິດ, 3). ຖະແຫຼງການຮ່ວມວ່າດ້ວຍການຈັດຕັ້ງປະຕິບັດລະບຽບການປະພຶດໃນກໍລະນີມີການປະເຊີນໜ້າທາງອາກາດ ແລະ ທະເລຢູ່ທະເລຈີນໃຕ້ ແລະ ລະບຽບການສຳລັບສາຍດ່ວນລະຫວ່າງເຈົ້າໜ້າທີ່ອາວຸໂສ ກະຊວງການຕ່າງປະເທດຂອງບັນດາປະເທດສະມາຊິກອາຊຽນ – ຈີນ.
ກອງປະຊຸມສຸດຍອດອາຊຽນ – ສ.ເກົາຫຼີ ຄັ້ງທີ 18 ໄດ້ເຫັນດີເພີ່ມທະວີການຮ່ວມມືດ້ານການພັດທະນາວິສາຫະກິດຂະໜາດນ້ອຍ ແລະ ກາງ, ການຮ່ວມມືລະຫວ່າງພາກທຸລະກິດ, ການເຊື່ອມຈອດ, ການທ່ອງທ່ຽວ ແລະ ຂົງເຂດອື່ນໆທີ່ສອງຝ່າຍມີທ່າແຮງ ເພື່ອບັນລຸຄາດໝາຍມູນຄ່າການຄ້າ 200 ຕື້ໂດລາສະຫະລັດ ໃນປີ 2020. ກອງປະຊຸມຍັງໄດ້ເນັ້ນໜັກເຖິງ ຄວາມສຳຄັນໃນການຂະຫຍາຍເສີມການຮ່ວມມືໃນຂົງເຂດວັດທະນະທຳ ແລະ ເຫັນດີເຮັດວຽກກັນຢ່າງໃກ້ຊິດ ເພື່ອຈັດຕັ້ງປະຕິບັດແລກປ່ຽນວັດທະນະທຳ ອາຊຽນ – ສ.ເກົາຫຼີ ແລະ ເປີດສູນວັດທະນະທຳອາຊຽນ ຢູ່ແຂວງປູຊານ, ສ.ເກົາຫຼີ ຢ່າງເປັນທາງການໃນປີ 2017.
ກອງປະຊຸມອາຊຽນ – ຍີ່ປຸ່ນ ຄັ້ງທີ 19 ຍີ່ປຸ່ນຈະສືບຕໍ່ຊ່ວຍເຫຼືອ ແລະ ສະໜັບສະໜູນການເຊື່ອມຈອດ ແລະ ຮັດແຄບ ຄວາມແຕກໂຕນພາຍໃນອາຊຽນ ໂດຍຜ່ານການຈັດຕັ້ງປະຕິບັດແຜນແມ່ບົດ ເພື່ອການເຊື່ອມຈອດອາຊຽນ 2025 ແລະ ແຜນວຽກຂໍ້ລິເລີ່ມເພື່ອການເຊື່ອມໂຍງອາຊຽນໄລຍະ 3 ( 2016 – 2020 ).
ໂດຍຍີ່ປຸ່ນ ຈະສືບຕໍ່ຊ່ວຍເຫຼືອ ແລະ ສະໜັບສະໜູນການເຊື່ອມຈອດອາຊຽນ ແລະ ຮັດແຄບຄວາມແຕກໂຕນພາຍໃນອາຊຽນ ໂດຍຜ່ານການຈັດຕັ້ງປະຕິບັດແຜນແມ່ບົດເພື່ອການເຊື່ອມຈອດອາຊຽນ 2025 ແລະ ແຜນວຽກຂໍ້ລິເລີ່ມເພື່ອການເຊື່ອມໂຍງອາຊຽນໄລຍະ3 ( 2016 – 2020 ).
ກອງປະຊຸມສຸດຍອດອາຊຽນ – ສະຫະປະຊາຊາດ ຄັ້ງທີ 8 ເຫັນດີສືບຕໍ່ເພີ່ມທະວີການຮ່ວມມືເພື່ອຮັບປະກັນການຈັດຕັ້ງຜັນຂະຫຍາຍວິໄສທັດປະຊາຄົມອາຊຽນ 2025 ແລະ ວາລະ 2030 ເພື່ອການພັດທະນາແບບຍືນຍົງໃຫ້ມີຄວາມກົມກຽວກັນ ແລະ ທີ່ກອງປະຊຸມໄດ້ຮັບຊາບແຜນປະຕິບັດງານເພື່ອຈັດຕັ້ງປະຕິບັດຖະແຫຼງການຮ່ວມ ວ່າດ້ວຍການເປັນຄູ່ຮ່ວມຮອບດ້ານລະຫວ່າງອາຊຽນ – ສະຫະປະຊາຊາດ ( 2016 – 2020 ).
ກອງປະຊຸມສຸດຍອດອາຊີຕາເວັນອອກ ຄັ້ງທີ 11 ໄດ້ຮັບຮອງເອົາເອກະສານສຳຄັນຈຳນວນໜຶ່ງຄື: 1). ຖະແຫຼງການວຽງຈັນ ວ່າດ້ວຍການສົ່ງເສີມການຮ່ວມມື ເພື່ອພັດທະນາພື້ນຖານໂຄງລ່າງຢູ່ອາຊີຕາເວັນອອກທີ່ສະເໜີໂດຍ ສປປ ລາວ; 2). ຖະແຫຼງການວ່າດ້ວຍການຊ່ວຍເຫຼືອຊາວອົບພະຍົບໃນເວລາສຸກເສີນ ແລະ ການຄ້າມະນຸດ; 3). ຖະແຫຼງການວ່າດ້ວຍການບໍ່ແຜ່ຜາຍອາວຸດ.
ກອງປະຊຸມສຸດຍອດອາຊຽນ ສະຫະລັດອາເມຣິກາ ຄັ້ງທີ 4 ເຫັນດີໃຫ້ເຈົ້າໜ້າທີ່ກ່ຽວຂ້ອງສືບຕໍ່ເຮັດວຽກຮ່ວມກັນ ແລະ ປະຕິບັດແຜນຮ່ວມມືເສດຖະກິດ, ການຄ້າ ແລະ ພະລັງງານ. ພ້ອມທັງໄດ້ຕີລາຄາສູງຕໍ່ຜົນສຳເລັດຂອງການຈັດກອງປະຊຸມສຸດຍອດ ສະໄໝພິເສດ ອາຊຽນ – ສະຫະລັດ ໃນຕົ້ນປີນີ້ ຢູ່ຊັນນີແລນ ສະຫະລັດອາເມຣິກາ.
ກອງປະຊຸມສຸດຍອດອາຊຽນ – ອິນເດຍ ຄັ້ງທີ 14 ເນັ້ນເຖິງຄວາມສຳຄັນໃນການຮັດແໜ້ນການເຊື່ອມຈອດດ້ານພື້ນຖານໂຄງລ່າງ ແລະ ຂໍ້ມູນ – ຂ່າວສານ ລະຫວ່າງອາຊຽນ ແລະ ອິນເດຍ ໄດ້ເຫັນດີຈະຈັດກິດຈະກຳສະເຫຼີມສະຫຼອງການພົວພັນອາຊຽນ – ອິນເດຍ ຄົບຮອບ 25 ປີ ໃນປີ 2017.
ນອກຈາກນີ້, ປະທານອາຊຽນ ປີ 2017 ແມ່ນປະເທດຟີລິບປິນ ແລະ ຈະເປັນປີທີ່ອາຊຽນສະເຫຼີມສະຫຼອງຄົບຮອບ 50 ປີ ທີ່ມີຄວາມໝາຍຄວາມສຳຄັນຂອງປະຊາຄົມອາຊຽນ ແລະ ສືບຕໍ່ປັບປຸງໃຫ້ມີຜົນສຳເລັດອັນໃໝ່ ປະກອບສ່ວນເຂົ້າໃນການຈັດຕັ້ງຜັນຂະຫຍາຍວິໄສທັດປະຊາຄົມອາຊຽນ 2025 ໃຫ້ເປັນຮູບປະທຳ ແລະ ສປປ ລາວ ຈະສືບຕໍ່ໃຫ້ການສະໜັບສະໜູນການເປັນປະທານອາຊຽນຂອງຟີລິບປິນ ພ້ອມທັງຮ່ວມມືກັບບັນດາປະເທດສະມາຊິກອາຊຽນພາຍນອກ, ບັນດາປະເທດເພື່ອນມິດ ແລະ ຄູ່ເຈລະຈາອາຊຽນ, ການຈັດຕັ້ງພາກພື້ນ ແລະ ສາກົນ ເພື່ອປະກອບສ່ວນສ້າງຄວາມເຂັ້ມແຂງໃຫ້ປະກົດຜົນເປັນຈິງ ເພື່ອການຮັດແໜ້ນການພົວພັນຮ່ວມມືກັບພາຍນອກຕາມວິຖີທາງຂອງອາຊຽນ.
[ ຮວບຮວມໂດຍ: ສັນຕິ ]